Samanburður á stöðu farsóttarinnar í Bretlandi nú og fyrir sléttum fjórum mánuðum síðan sýnir glöggt hversu mikil og afgerandi áhrif fjöldabólusetning hefur. Ný rannsókn ítalskra heilbrigðisyfirvalda sýnir sömu, óyggjandi niðurstöður.
2.027 greindust með COVID-19 í Bretlandi í gær og sjö dauðsföll voru rakin til sjúkdómsins. Þetta er algjör viðsnúningur frá því sem var fyrir aðeins nokkrum mánuðum síðan, þegar önnur bylgja farsóttarinnar geisaði af feiknarafli í landinu. Réttum fjórum mánuðum fyrr, 15. janúar, dóu 1.285 úr COVID í Bretlandi og nær 56.000 greindust með veiruna þann daginn. Munurinn er sá að 15. janúar höfðu um tíu prósent Breta fengið einn skammt af bóluefni. Í dag hafa 53 prósent Breta fengið fyrri skammtinn og 28 prósent þeirra eru fullbólusettir. Svipaða sögu er að segja frá Ítalíu. Ný rannsókn sem kynnt var í gær leiðir í ljós að nýsmitum fækkar um 80 prósent í öllum aldurshópum, fimm vikum eftir bólusetningu með hvort sem er Pfizer, Moderna eða AstraZeneca-bóluefni. Sjúkrahúsinnlögnum vegna COVID-19 fækkar á sama tíma um 90 prósent og dauðsföllum um 95 prósent. Rannsóknin er byggð á gögnum Heilbrigðisstofnunar og heilbrigðisráðuneytis Ítalíu um þær 13,7 milljónir sem bólusettar hafa verið frá því í árslok 2020 til 3. maí á þessu ári.